钦定古今图书集成/明伦汇编/氏族典/第062卷 > 《廖用贤尚友录》 > 舒元
## 钦定古今图书集成/明伦汇编/氏族典/第062卷 > 《廖用贤尚友录》 > 舒元

按《宋史南唐世家》，“元颍州沈丘人。少倜傥好学，与道
士杨讷讲地习于嵩阳，通《左氏》及《公》《谷》二传。与讷同诣
河中谒李守贞，馆于门下。守贞谋叛，遣元间道乞师
江南。守贞败，元留江南，易姓朱，事李景，历江宁令，驾
部员外郎，文理院待诏。尝坐事左迁，世祖征淮南诸
郡多下，元攻舒州，复之，即以为团练使，又为淮南”北面招讨使。周师围寿春，以陈觉为监军，总军政。元素
与觉有隙，觉密表谮元于景信之，元愤怒，将其众归
世宗。世宗素知元骁果，以为检校太保、蔡州防御使。
淮南平，改濠州防御使。宋初，从平李重进，改沂州防
御使，为滑州巡检使，诏元复姓舒氏。开宝五年，为白
波兵马都监。太平兴国二年，卒，年五十五。特赠武泰
军节度。